ព័ត៌មាន​អន្តរជាតិ​សង្ខេប៖ ៩ សីហា
សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ​​ប្រចាំ​ថ្ងៃទី៩ សីហា ២០១១
ធនាគារពិភពលោកនិយាយកាលពីថ្ងៃអង្គារនេះថា ខ្លួននឹងមិនយល់ព្រមឲ្យប្រទេសកម្ពុជាខ្ចីប្រាក់កម្ចីថ្មីទៀតទេ ដរាបណារដ្ឋាភិបាលមិនទាន់បានដោះស្រាយជម្លោះជាមួយពលរដ្ឋរបស់ខ្លួន ដែលបានត្រូវបណ្ដេញចេញពីទីកន្លែងអភិវឌ្ឈន៍នៅជុំវិញបឹងមួយ(បឹងកក់)នៃទីក្រុងភ្នំពេញ។ មន្ដ្រីផ្លូវការនៃប្រទេសវៀតណាមនិយាយថា ខ្លួនបានជួបសន្ទនាជាមួយសមភាគីចិន ដើម្បីដាក់ពាក្យតវ៉ាតាមផ្លូវការទៅនឹងសកម្មភាពរុករកស្រាវជ្រាវរបស់ចិននៅសមុទ្រចិនខាងត្បូង ជិតឆ្នេរសមុទ្រវៀតណាម។ មេដឹកនាំក្រុមបះបោរនៅក្នុងប្រទេសលីប៊ី បានរុះរើសាខាប្រតិបត្ដិរបស់រដ្ឋាភិបាលបណ្ដោះអាសន្នរបស់ខ្លួនក្នុងកិច្ចប្រឹងប្រែងដើម្បីបន្ធូរស្ថានការតានតឹងពីការបាញ់សម្លាប់មេបញ្ជាការយោធារបស់ក្រុមបះបោរ កាលពីខែមុន។ អតិផរណានៅក្នុងប្រទេសចិនឡើងដល់កម្រិតខ្ពស់បំផុតជាងបីឆ្នាំមកហើយ បណ្ដាលឲ្យមានការព្រួយបារម្ភថ្មីដល់សេដ្ឋកិច្ចសកលដែលកំពុងតែមានបញ្ហា។ មេដឹកនាំជប៉ុនបានស្នើឲ្យរកមធ្យោបាយថ្មីជៀសវាងមិនប្រើថាមពលនុយក្លេអ៊ែរ ក្នុងអំឡុងពិធីស្រងូតស្រងាត់មួយកាលពីថ្ងៃអង្គារដើម្បីរំឭកខួបឆ្នាំទី៦៦នៃការទម្លាក់គ្រាប់បែកបរមាណូមកលើក្រុង ណាហ្គាសាគី (Nagasaki)។ កុប្បកម្មនៃទីក្រុងឡុងដ៍បានរីកសាយដល់ក្រុងដទៃខណៈដែលរាជធានីឡុងដ៍រងទុក្ខវេទនាយប់ទីបី។ ប៉ូលីសនៃក្រុង Birmingham និង Liverpool រាយការណ៍ថា មានការដុតឆេះអគារនិងការចូលប្លន់ទ្រព្យសម្បត្ដិ។ សារលិខិតបើកចំហរបស់អ្នកតាក់តែងច្បាប់ភូមា២៣នាក់ បាន អំពាវនាវឲ្យជនទាំងឡាយណាដែលមានចិត្ដចង់បញ្ចប់ជម្លោះជាតិសាសន៍សុំឲ្យជៀសវាងវិធានការណាដែលបំផ្លាញសាមគ្គីជាតិ។ កិច្ចប្រតិបត្ដិការបោសសម្អាតបានចាប់ផ្ដើមកាលពីថ្ងៃអង្គារ នៅក្នុងប្រទេសចិននិងប្រទេសកូរ៉េខាងត្បូង ក្រោយពីខ្យល់ព្យុះត្រូពិក Muifa បានបក់បោកមកលើតំបន់សមុទ្រលឿងនៃឆ្នេរសមុទ្រ របស់ប្រទេសទាំងពីរ។ បណ្ដាញព័ត៌មានភូមានិយាយថា រដ្ឋាភិបាលបានស្នើទៅអង្គការមូលនិធិហិរញ្ញវត្ថុអន្តរជាតិ (IMF) ឲ្យជួយខ្លួនក្នុងការកែទម្រង់ប្រព័ន្ធរូបិយប័ណ្ណរបស់ខ្លួន ដែលជាឧបសគ្គដល់ការលូតលាស់សេដ្ឋកិច្ច។ ទីផ្សារអាស៊ីនិងអឺរ៉ុបចុះថោកនៅថ្ងៃអង្គារនេះខណៈដែលក្រុមវិនិយោគិនមានប្រតិកម្មទៅនឹងការវាយបន្ទាបអត្រាឥណទានរបស់រដ្ឋាភិបាលស.រ.អ.និងការព្រួយបារម្ភដ៏រាំរ៉ៃនៅក្នុងប្រទេសអឺរ៉ុបអំពីបញ្ហាប្រាក់បំណុលនិងការលូតលាស់សេដ្ឋកិច្ចសកល។ សាកសពរបស់ទាហានអាមេរិកស្លាប់ពីការធ្លាក់ឧទ្ធម្ភាគចក្រកាលពីថ្ងៃសៅរ៍នៅលើតំបន់កណ្ដាលប្រទេសអាហ្វហ្គានីស្ថាន ត្រូវកំណត់នឹងយកមកស.រ.អ.វិញ នៅពេលដែលមន្ដ្រីអាមេរិកនិយាយថាគ្រោះថ្នាក់នោះមិនបានធ្វើឲ្យខូចចិត្ដដល់កិច្ចប្រឹងប្រែងសង្រ្គាមទេ។ រដ្ឋមន្ដ្រីការបរទេសនៃប្រទេសទួកគីនឹងទៅទស្សនាប្រទេសស៊ីរី នៅថ្ងៃអង្គារនេះ ដើម្បីគាបសង្កត់មកលើរដ្ឋាភិបាលស៊ីរីឲ្យបញ្ឈប់ការវាយបង្រ្កាបដ៏ឃោរឃៅមកលើក្រុមបាតុករដែលប្រឆាំងរដ្ឋាភិបាល។ មាសបានឡើងថ្លៃដល់កម្រិតខ្ពស់មួយដោយលើសពី១ពាន់៧រយដុល្លាក្នុងមួយអោន នៅពេលដែលអ្នកវិនិយោគទុនមានការព្រួយបារម្មណ៍អំពីការបញ្ចុះពិន្ទុឥណទានបំណុលសហរដ្ឋអាមេរិក និងវិបត្តិបំណុលរបស់អឺរ៉ុបកាលពីពេលថ្មីៗនេះ ស្របពេលនឹងការរីកលូតលាស់សេដ្ឋកិច្ចដ៏យឺតយ៉ាវរបស់ពិភពលោក។ លោកស្រីយីងឡាក់ ស៊ីណាវ៉ាត្រា នាយករដ្ឋមន្រ្តីថ្មីប្រទេសថៃបានចូលកាន់តំណែងកាលពីថ្ងៃច័ន្ទ ដោយបានសន្យាធ្វើការដើម្បីសន្តិភាព និងការផ្សះផ្សា ជាតិ។ លោកស្រី យីងឡាក់ បានឈ្នះឆ្នោតដ៏ច្រើនសន្ធឹកសន្ធាប់ក្នុងការបោះឆ្នោតថ្ងៃទី៣ កក្កដា ហើយបានក្លាយជានាយករដ្ឋមន្រ្តីស្រ្តីដំបូងដោយការបោះឆ្នោតសភានៅថ្ងៃសុក្រ។ ហើយលោកស្រីបានទទួលស្គាល់ដោយព្រះមហាក្សត្រ Bhumibol Adulyadej នៃប្រទេសនេះ មុនពេលលោកស្រីចូលកាន់តំណែង។ ក្នុងសន្ទរកថាមួយនៅទីស្នាក់ការធំរបស់គណបក្សភឿថៃ លោកស្រីនាយករដ្ឋមន្រ្តីបានសន្យាប្រើប្រាស់ចំណេះដឹង សមត្ថភាព និងគតិបណ្ឌិតរបស់លោកស្រី ដើម្បីធ្វើឲ្យមាន សាមគ្គីភាពក្នុងប្រទេសថៃ បន្ទាប់ពីជ្រួលច្របល់និងអំពើហិង្សាអស់រយៈពេលជាច្រើនឆ្នាំមក។ ប្រធានាធិបតីសហរដ្ឋអាមេរិក បារ៉ាក់ អូបាម៉ា មានប្រសាសន៍ថា លោកសង្ឃឹមថាការបញ្ចុះឥណទានរបស់សហរដ្ឋអាមេរិកកាលពីសប្តាហ៍មុននឹងធ្វើឲ្យសមាជិកសភាបន្តគិតសាជាថ្មីឡើងវិញ ដើម្បីព្រមព្រៀងលើការកាត់បន្ថយឲ្យកាន់តែច្រើនឡើងក្នុងឳនភាពថវិការដ្ឋាភិបាល។ ទីផ្សារហិរញ្ញវត្ថុសកលលោក បានធ្លាក់ចុះយ៉ាងខ្លាំងកាលពីថ្ងៃច័ន្ទ ជាប្រតិកម្មនឹងការបញ្ចុះពិន្ទុឥណទានដែលមិនធ្លាប់មានកាលពីពេលមុនរបស់រដ្ឋាភិបាលសហរដ្ឋអាមេរិក និងបានបន្តក្តីព្រួយកង្វល់អំពីបញ្ហាបំណុលអឺរ៉ុប និងការរីកលូតលាស់សេដ្ឋកិច្ចសកលលោក។ ទូរទស្សន៍រដ្ឋស៊ីរី ប្រាប់ឲ្យដឹងថា ប្រធានាធិបតី Sashar al- Assad បានដាក់ជំនួសរដ្ឋមន្រ្តីក្រសួងការពារប្រទេស នៅពេលដែលរដ្ឋាភិបាលទីក្រុងដាម៉ាសស្ថិតនៅក្រោមគំនាបកាន់តែខ្លាំងឡើងពីប្រទេសអារ៉ាប់ ដែលជាប្រទេសជិតខាងលើការបង្ក្រាបដ៏សាហាវប្រឆាំងការងើបបះបោរនោះ។ ប្រទេសបារ៉ែន និងកូវ៉ែតប្រាប់ឲ្យដឹងថា ខ្លួននឹងចូលរួមជាមួយប្រទេសអារ៉ាប់ប៊ីសាអូឌីតនៅក្នុងការហៅមកវិញនូវឯកអគ្គរាជទូតរបស់ខ្លួនពីរដ្ឋធានីដាម៉ាស ដើម្បីពិគ្រោះការប្រើប្រាស់កម្លាំងរបស់ប្រទេសស៊ីរី ប្រឆាំងពួកបាតុករ។ ពួកឧទ្ទាមលីប៊ី កំពុងកាន់កាប់ទីក្រុងវាលខ្សាច់ភាគខាងលិច ដែលបានរឹបអូសយកពីកងទ័ពរដ្ឋាភិបាលកាលពីថ្ងៃសៅរ៍ ដែលជាការកត់សម្គាល់នៃខិតចូលកាន់តែជិតបំផុតរបស់ពួកឧទ្ទាមជិតរដ្ឋធានី Tripoli នៅក្នុងការប្រយុទ្ធអស់រយៈពេលជាច្រើនខែ។ សហរដ្ឋអាមេរិកនឹងផ្តល់ប្រាក់១រយលានដុល្លាសម្រាប់គ្រោះ រាំងស្ងួត និងទុរភិក្សដល់អាហ្វ្រិកខាងកើត ពេលដែលក្រុមមន្រ្តីជាន់ខ្ពស់សហរដ្ឋអាមេរិកកំពុងបំពេញទស្សនៈកិច្ចតំបន់នោះ។ កាសែតអ៊ីរ៉ង់ប្រាប់ឲ្យដឹងថា រោងចក្រថាមពលនុយគ្លែអ៊ែរទីមួយរបស់អ៊ីរ៉ង់ នឹងមិនចាប់ផ្តើមប្រតិបត្តិការនៅចុងខែនេះទៅតាមផែនការទេ ព្រោះតែការពន្យាពេលអ្នកតាក់តែងច្បាប់អ៊ីរ៉ង់ដែលស្តីបន្ទោសលើក្រុមហ៊ុនរុស្ស៊ីដែលជាអ្នកស្ថាបនា។ ប៉ូលីសអង់គ្លេសបានប៉ះទង្គិចជាមួយពួកយុវជនដែលធ្វើកុប្បកម្មនៅក្នុងថ្ងៃទីបី ដែលបណ្តាលមកពីបាញ់ប្រហាររបស់ប៉ូលីសកាលពីសប្តាហ៍មុន។ លោក Hugo Chavez ប្រធានាធិបតីប្រទេស វ៉េណេស៊ុយអេឡា និយាយថា លោកត្រូវចាប់ផ្តើមព្យាបាលជំងឺមហារីករបស់លោកដោយប្រើឧសថជាលើកទី២នៅរដ្ឋធានីឡាហាវ៉ាណក្នុងរយៈពេលប៉ុន្មានម៉ោងទៀតនេះ។ អង្គការអូតង់កំពុងការពារទីកន្លែងដែលឧទ្ធម្ភាគចក្រមួយគ្រឿងបានធ្លាក់ក្នុងតំបន់ភាគកណ្តាលប្រទេសអាហ្គានីស្ថាន ដែលមនុស្ស៣៨នាក់ រួមមានសមាជិកនៃកងទ័ពទាហានម៉ារីនពិសេស  SEAL របស់សហរដ្ឋអាមេរិក ជាងម្ភៃនាក់បានត្រូវសម្លាប់ នៅពេលដែលឧទ្ធម្ភាគចក្របានត្រូវគេរាយការណ៍ថាបានត្រូវបាញ់ទម្លាក់ដោយពួកបោះបោរ។